钦定古今图书集成/理学汇编/文学典/第129卷 > 《寄章冠之》吕祖谦
## 钦定古今图书集成/理学汇编/文学典/第129卷 > 《寄章冠之》吕祖谦

章侯平生一诗囊，酬风酢月遍四方。浩歌姑孰酒琳
琅，醉呼太白同举觞。遂登浮玉临渺茫，江涛挟笔益
怒张。沙头倚樯乐未央，兴阑忽上秋浦航。门前槐花
日夜黄，闭户琢诗声绕梁。白袍纷纷渠自忙，飘然邂
逅非所望。自言久厌世锁缰，合眼已梦庐山苍。君才
甚硕气方刚，身虽欲隐文则彰。江湖故人半朝行，左
推右挽摩天翔。而我戢翼甘摧藏，不能与俗相迎将，
径当行前扫山房。俟君功成还故乡，却驾柴车迎路
旁。